**ART IN PARK prinesie umenie do filmových Trenčianskych Teplíc po štvrtýkrát: Tento rok má niekoľko noviniek**

**Trenčianske Teplice, 3. jún 2019 – Festival ART IN PARK oživí Kúpeľný park Trenčianskych Teplíc kvalitným umením už 21. – 23. júna. Opäť spojí na jednom mieste film, hudbu, výtvarné umenie a divadlo a prinesie aj niekoľko noviniek. Súčasťou 4. ročníka bude talianska kinematografia, ktorú predstaví v spolupráci s Talianskym inštitútom kultúry a dôležitým bodom bude tento rok ekológia a princípy Zero Waste.**

Tradícia filmového festivalu v Trenčianskych Tepliciach bude aj tento rok doplnená o hudbu, divadlo, výtvarné umenie a bohatý sprievodný program. Festival ART IN PARK už po 4. krát prinesie ľahko uchopiteľné umenie pre detského návštevníka, mládež, rodiny s deťmi, milovníkov kvalitných filmov, hudby a umenia a kúpeľných hostí.

**Československá filmová tvorba a talianska kinematografia**

Festival v spolupráci s ArtKinom Metro premietne 20 snímok v 5 filmových sekciách*. „Nosnou témou 4. ročníka sa stala Československá tvorba venovaná 30. výročiu Nežnej revolúcie,“* uvádza produkčná manažérka, Zuzana Danechová. Návštevníkov čakajú ocenené snímky Jan Palch, Toman, Ostrým nožom alebo Teroristka. V spolupráci s Talianskym inštitútom kultúry festival prinesie talianske drámy prelínajúce sa s humorom ako Úplní cudzinci alebo Šťastný Lazzaro. Divákov čakajú tiež oscarové filmy Zelená kniha alebo Bohemian Rhapsody a tento rok opäť prinesie pásmo najlepších krátkych animovaných oscarových snímok. V rámci Art Selection sa návštevníci môžu tešiť na hudobný film Leto alebo príbeh Alexandra McQueena. Zaujímavým konceptom budú edukatívne dokumenty pripravované v spolupráci s environmentálnymi združeniami ako Woman at War alebo Putovanie so sobíkom. Snímky doplní premietanie pre najmenších a výber najlepších študentských filmov festivalu ÁČKO.

**Mladí a lokálni hudobníci**

Festival ART IN PARK opäť vytvára priestor pre mladých hudobníkov a lokálne talenty. Tento rok sa v rámci koncertov v parku predstaví talentovaná hudobníčka Katarína Máliková alebo anglický pesničkár Emilio Pinchi, trenčianska kapela Ticho, formácia z Čadce Blanch, ale aj kapely Puding Pani Elvisovej a Papyllon. Z Dj-ov sa môžu návštevníci tešiť na DJ Matwe, DJ Bulp, DJ Mimi a súčasťou sobotňajšej noci bude aj obľúbený koncept silent disco.

**Podpora študentskej tvorby**

Originálnym prvkom festivalu budú opäť umelecké inštalácie, ktoré ozdobia Kúpeľný park. Štvrtý ročník dáva priestor výhradne študentským prácam škôl SUŠ Trenčín a STU Bratislava pod vedením umelca, grafika a dizajnéra Milana Stanca. Tohtoročnou témou je „Akcia-reakcia“ a predstavuje interaktívnosť prvkov a ich reakciu na celkový program v parku. Príležitosť študentskej tvorbe dáva aj fashion show, ktorá predstaví dizajnérske práce mladých návrhárov z SUŠ Trenčín.

Počas troch dní trvania festivalu je pre všetkých návštevníkov pripravený bohatý sprievodný program. Ráno začnú s jogou v parku alebo chutnými raňajkami, nebudú chýbať kreatívne worshopy pre deti aj dospelých, inšpiratívne diskusie alebo služby lokálnych barberov. Súčasťou bude mini skate rampa od mladých chlapcov z Trenčianskych Teplíc a market s handmade produktami, ktorý privíta napríklad aj mydláreň z Trenčianskych Teplíc. V rámci divadla návštevníkov rozosmejú divadelné telesá SpozaVoza s predstavením Tajomstvo Oceánu či divadlo Kapor Na Scéne s predstavením Robin Hood alebo komik Pavol Seriš so stand-up show z prostredia reštaurácií. Pre najmenších bude počas celého trvania festivalu otvorená detská kreatívna zóna.

**Ekológia a princípy Zero Waste**

Dôležitým bodom ART IN PARKU bude mimoriadne aktuálna téma ekológie a ochrany životného prostredia. Organizátori sa zaviazali k nasledovaniu princípov Zero Waste. Okrem vratných pohárov, ktoré boli využívané aj minulý rok, doplnia separačné zóny a diskusie o koncepte  Zero Waste a udržateľnosti v spolupráci s Inštitútom cirkulárnej ekonomiky. *„Cieľom nášho záväzku je minimalizácia odpadu na festivale a orientácia v téme návštevníkmi,“* dopĺňa Z. Danechová.

Program v parku bude počas trvania festivalu 21. – 23. júna pre všetkých návštevníkov zdarma. Všetky informácie o 4. ročníku môžete postupne sledovať na [www.artinpark.sk](http://www.artinpark.sk) alebo [Facebooku](https://www.facebook.com/events/613961305724372/). Vstupenky na premietanie filmov zakúpite priamo na mieste.

Festival ART IN PARK organizuje Oblastná organizácia cestovného ruchu Trenčianske Teplice a občianske združenie Cultura.

**O FESTIVALE TRENČIANSKE TEPLICE**

Filmová tradícia mesta Trenčianske Teplice začala v roku 1993. Odvtedy si festival prešiel niekoľkými zmenami. Posledný ročník Art Film Festu sa konal v Tepliciach v roku 2015. ART IN PARK vznikol v roku 2016 ako sprievodné podujatie k prebiehajúcemu medzinárodnému filmovému festivalu IFFTT2016. Jeho hlavnou myšlienkou bolo spríjemniť návštevníkom filmového festivalu pobyt v Trenčianskych Tepliciach a rozšíriť možnosti kultúrneho a spoločenského programu v období trvania festivalu. Kreatívna idea a realizačný tím pochádzal z eventovej agentúry SpicyBrown, ktorá sa venuje príprave podujatí pre firemných klientov a verejnosť. Programovo tvorili prvý ročník ART IN PARK dva koncerty, prehliadka umeleckých inštalácií, výstavy, chill-out zóna s občerstvením a videomapping. Umelecký tím viedol Juraj Holman a inštalácie vznikali v spolupráci so Strednou umeleckou školou v Trenčíne.

Druhý ročník festivalu nadviazal na veľký úspech pilotného projektu. Festival ART IN PARK sa opäť konal ako sprievodná aktivita k prebiehajúcemu filmovému festivalu PARK FILM FEST 2017. Program bol rozšírený na celé štyri dni trvania filmového festivalu a rozšírený bol aj počet spolupracujúcich umelcov aj realizačný tím. Projektovo zastrešovalo druhý ročník festivalu občianske združenie Cultura, o.z. v spolupráci s agentúrou SpicyBrown, ktoré organizujú v meste Trenčianske Teplice podujatia pre verejnosť. Umelecký tím opäť viedol Juraj Holman, garantom umeleckej časti festivalu sa stala Eva Ábelová - Mišáková. Spolupráca so Strednou umeleckou školou v Trenčíne sa rozšírila a do programu bola zaradená prehliadka záverečných prác študentov odevného dizajnu pod vedením módnej návrhárky Veroniky Kostkovej.

Úspech druhého ročníka, atmosféra podujatia, množstvo príjemných reakcií návštevníkov podujatia a pozitívne mediálne ohlasy podnietili organizátorov a partnerov podujatia ART IN PARK k vytvoreniu samostatného umeleckého festivalu v meste Trenčianske Teplice. Tretí ročník ART IN PARK Trenčianske Teplice prebral dramaturgicky aj filmovú časť a vznikol tak unikátny umelecký projekt, ktorý spája film, výtvarné umenie, hudbu a divadlo. Projektovo zastrešovalo tretí ročník festivalu opäť občianske združenie Cultura, o.z. v spolupráci s agentúrou SpicyBrown. Počas štyroch dní trvania priniesol ART IN PARK 35 filmových snímok v 5 sekciách a v kinosálach privítal 4380 divákov. Garantom filmovej časti festivalu sa stalo Artkino METRO pod vedením Braňa Hollého. Umelecký tím opäť viedol Juraj Holman a témou výtvarných diel v parku bol v tomto ročníku „Slovník slušného správania“. ART IN PARK predstavil kvalitných celoslovenských aj lokálnych umelcov ako Nina Kohoutová, kapely Bad Karma Boy, Le Payaco alebo speváčku Katarzia. Návštevníci si v parku počas trvania festivalu vychutnali divadelné predstavenia, workshopy, prednášky a predovšetkým príjemnú atmosféru. Tretí ročník ART IN PARK získal pozitívne reakcie návštevníkov aj vysoký mediálny ohlas. Tento rok prinesie ART IN PARK umenie do Trenčianskych Teplíc už po štvrtýkrát.

**Kontakty pre médiá**

Cultura o.z. Cultura o.z.

Karin Šandorová Zuzana Danechová

PR projektu Produkčná manažérka

Email: sandorova@spicybrown.sk Email[: danechova@spicybrown.sk](file:///C%3A%5CUsers%5CDanechov%C3%A1%20Zuzana%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5CUNDNJDMA%5C%20danechova%40spicybrown.sk)

Tel.: +421 911 114 837 Tel.: +421 915 050 862

**Odkazy**

<https://www.artinpark.sk/>

<http://www.spicybrown.sk/>

<https://www.cultura.sk/>